b'\n_START_ARTICLE_\nBehandling af lovforslag\n_START_SECTION_\nF\xc3\xb8rstebehandling\n_START_PARAGRAPH_\nF\xc3\xb8rstebehandling, Folketingets f\xc3\xb8rste behandling af et lovforslag eller et beslutningsforslag._NEWLINE_Ved f\xc3\xb8rstebehandlingen, der finder sted tidligst to dage efter at forslaget er rundsendt til folketingsmedlemmerne, g\xc3\xb8r partiernes ordf\xc3\xb8rere rede for deres synspunkter om forslaget. Der kan ikke stilles \xc3\xa6ndringsforslag under f\xc3\xb8rstebehandlingen. Efter f\xc3\xb8rstebehandlingen bliver forslaget henvist til behandling i et af Folketingets udvalg.\n_START_SECTION_\nAndenbehandling\n_START_PARAGRAPH_\nAndenbehandling, Folketingets anden behandling af et lovforslag._NEWLINE_Siden f\xc3\xb8rstebehandlingen har lovforslaget v\xc3\xa6ret behandlet i det relevante udvalg, som har udarbejdet en bet\xc3\xa6nkning om det. Ved andenbehandlingen dr\xc3\xb8ftes forslaget generelt, ligesom dets enkelte dele debatteres. Ofte har partierne stillet \xc3\xa6ndringsforslag til forslaget. Andenbehandlingen slutter med en afstemning hvor disse forslag vedtages eller forkastes. _NEWLINE_Hvis Folketinget finder, at forslaget ikke er tilstr\xc3\xa6kkeligt gennemarbejdet endnu, ryger det til en yderligere udvalgsbehandling. Udvalget udarbejder s\xc3\xa5 en till\xc3\xa6gsbet\xc3\xa6nkning inden tredjebehandlingen af forslaget. Alternativt g\xc3\xa5r forslaget direkte til tredjebehandling.\n_START_SECTION_\nTredjebehandling\n_START_PARAGRAPH_\nTredjebehandling, Folketingets tredje og sidste behandling af et lovforslag._NEWLINE_Folketingsmedlemmerne dr\xc3\xb8fter ved tredjebehandlingen eventuelle nye \xc3\xa6ndringsforslag, der er blevet stillet siden tingets andenbehandling af lovforslaget. Oftest er det kun ordf\xc3\xb8rerne, der er til stede i salen under denne debat. Men umiddelbart inden man g\xc3\xa5r til afstemning hidkaldes alle folketingsmedlemmerne, og der stemmes f\xc3\xb8rst om \xc3\xa6ndringsforslagene, derefter om lovforslaget som helhed og til sidst om den endelige vedtagelse af lovforslaget._NEWLINE_Efter lovforslagets vedtagelse underskrives loven af regenten og af den relevante minister. Loven offentligg\xc3\xb8res herefter i Lovtidende, og tr\xc3\xa6der med mindre andet er besluttet, i kraft en uge efter denne offentligg\xc3\xb8relse.'